7. pielikums 
iepirkuma, identifikācijas
[bookmark: _Hlk183772899]Nr. LVPK 2026/03, nolikumam
[bookmark: _Hlk185579677]LĪGUMA PROJEKTS
Parakstīšanas datums ir pēdējā pievienotā
 drošā elektroniskā paraksta un tā laika zīmoga datums

Latvijas Valsts prezidenta kanceleja, reģistrācijas Nr._______, tās <amats, vārds, uzvārds> personā, kura rīkojas uz nolikuma pamata, turpmāk – Pasūtītājs, no vienas puses, un 
/pretendenta nosaukums/, reģistrācijas Nr.__________, kura vārdā saskaņā ar statūtiem rīkojas _______________ turpmāk – Izpildītājs, no otras puses, turpmāk abi kopā – Puses, bet katrs atsevišķi – Puse, 
[bookmark: _Hlk185579759]pamatojoties uz iepirkuma “Sinhronās tulkošanas aprīkojuma noma un tehniskā apkalpošana”, identifikācijas Nr. LVPK 2026/03 (turpmāk – Iepirkums), rezultātu, Izpildītāja iesniegto piedāvājumu Iepirkumā, noslēdz šādu līgumu, turpmāk - Līgums:

1.	 LĪGUMA PRIEKŠMETS
1.1.	Pasūtītājs uzdod un Izpildītājs par atlīdzību apņemas ar saviem spēkiem un tehniskajiem līdzekļiem atbilstoši Latvijas Republikā spēkā esošo normatīvo aktu prasībām un Līgumā noteiktajā kārtībā, termiņā un pienācīgā kvalitātē sniegt sinhronās tulkošanas aprīkojuma nomu un tehniskās apkalpošanas nodrošināšanas pakalpojumus saskaņā ar tehniskajā specifikācijā (Līguma pielikums ___) norādītajām prasībām (turpmāk – Pakalpojums).

2. 	LĪGUMA SUMMA UN NORĒĶINU KĀRTĪBA
2.1.	Līguma kopējo summu veido visu Pasūtītāja apmaksāto pakalpojumu summa.
2.2.	Līguma kopējā summa Līguma darbības laikā nedrīkst pārsniegt EUR 41999,99 (četrdesmit viens tūkstotis deviņi simti deviņdesmit deviņi euro un 99 centi) bez pievienotās vērtības nodokļa (turpmāk – PVN).
2.3.	PVN likme tiek piemērota saskaņā ar spēkā esošajiem normatīvajiem aktiem. Nodokļu jomu regulējošo normatīvo aktu izmaiņu gadījumā PVN likme tiek piemērota saskaņā ar Pakalpojuma sniegšanas brīdī spēkā esošajiem normatīvajiem aktiem, neveicot atsevišķus grozījumus Līgumā.
2.4.	Pakalpojuma cenas ir noteiktas Līguma pielikumā un tās ir nemainīgas visu Līguma darbības laiku.
2.5.	Līguma summā ir iekļauti visi nodokļi, nodevas un valsts noteiktie obligātie maksājumi, tiešie un netiešie Izpildītāja izdevumi, kas ir saistīti ar Pakalpojuma izpildi atbilstoši Līguma noteikumiem.
2.6.	Pasūtītājs negarantē pilnīgu Līguma 2.2. punktā norādītās summas apguvi.
2.7.	Pasūtītājs maksā Izpildītājam par saņemto Pakalpojumu 10 (desmit) darba dienu laikā pēc katra Pakalpojuma sniegšanas, abpusēji parakstīta pieņemšanas – nodošanas akta un rēķina saņemšanas brīža.
2.8.	 Izpildītājs Pasūtītājam iesniedz strukturētu elektronisko rēķinu, nosūtot to uz Pasūtītāja e-adresi _DEFAULT@90000038578 (XML formātā, papildus pievienojot rēķina PDF datni).
2.9.	Izpildītājs rēķinā norāda Līguma noslēgšanas datumu un sniegtā Pakalpojumu atšifrējumu, pretējā gadījumā Pasūtītājs var aizkavēt rēķina savlaicīgu samaksu, nesedzot Izpildītājam zaudējumus, kas var rasties šāda nokavējuma rezultātā.
2.10.	Pasūtītājs veic Izpildītāja rēķina apmaksu bezskaidras naudas norēķinu veidā uz rēķinā norādīto kontu kredītiestādē. Par samaksas brīdi tiek uzskatīta diena, kad Pasūtītājs veicis pārskaitījumu uz Izpildītāja norādīto kontu.

3.	 LĪGUMA DARBĪBAS TERMIŅŠ
3.1.	Līgums stājas spēkā pēc tā abpusējas parakstīšanas un ir spēkā 36 (trīsdesmit sešus) mēnešus vai līdz Līguma summas sasniegšanai, atkarībā no tā, kurš notikums iestājas pirmais.
3.2.	Ja līdz Līguma 3.1.punktā norādītā termiņa beigām Līguma kopējā summa nav izlietota, Puses var noslēgt rakstveida vienošanos par Līguma termiņa pagarinājumu.
3.3.	Līgums var tikt izbeigts, Pusēm rakstiski vienojoties.
3.4.	Pasūtītājam ir tiesības vienpusēji atkāpties no Līguma, par to brīdinot Izpildītāju rakstiski ne vēlāk kā 1 (vienu) mēnesi iepriekš.
3.5.	Pasūtītājam ir tiesības vienpusēji atkāpties no Līguma, par to brīdinot Izpildītāju vismaz 5 (piecas) darba dienas iepriekš, ja:
3.5.1.	Izpildītājs neievēro Pasūtītāja norādījumus vai arī nepilda kādas Līgumā noteiktās saistības, un ja Izpildītājs šādu neizpildi nav novērsis 5 (piecu) darba dienu laikā pēc attiecīga Pasūtītāja paziņojuma saņemšanas;
3.5.2.	ir notikusi Izpildītāja labprātīga vai piespiedu likvidācija vai pret Izpildītāju ir uzsākts maksātnespējas process.
3.6.	Izpildītājam ir tiesības vienpusēji atkāpties no Līguma, par to brīdinot Pasūtītāju vismaz 5 (piecas) darba dienas iepriekš, ja Pasūtītājs neapmaksā rēķinu Līgumā noteiktajos termiņos un nokavējums pārsniedz vismaz 20 (divdesmit) dienas.
3.7.	Pasūtītājam ir tiesības vienpusēji atkāpties no Līguma izpildes, ja Līgumu nav iespējams izpildīt tādēļ, ka Līguma izpildes laikā Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas (NATO) dalībvalsts noteiktās sankcijas.
3.8.	Pasūtītājam ir tiesības vienpusēji atkāpties no Līguma izpildes, ja Līguma izpildes laikā Pasūtītājs konstatē, ka uz 	Izpildītāju attiecas kāds no Ministru kabineta 2025. gada 25. jūnija noteikumu Nr. 397 “Minimālās kiberdrošības prasības” 86. punktā norādītajiem apstākļiem un/vai Izpildītājam nav spēkā esošs Industriālās drošības sertifikāts.
3.9.	Līguma 3.4., 3.5., 3.6., 3.7. un 3.8. punkta gadījumā Pusei, kura vienpusēji izbeidz Līgumu, nav jāatlīdzina otrai Pusei zaudējumi, kas radušies saistībā ar Līguma izbeigšanu pirms termiņa.
3.10.	Līguma pārtraukšanas gadījumā Pasūtītājs samaksā Izpildītājam par faktiski un atbilstoši Līguma noteikumiem saņemto Pakalpojumu.

4.	 IZPILDĪTĀJA PIENĀKUMI UN TIESĪBAS
4.1.	Izpildītājs ir atbildīgs par savu Līguma saistību savlaicīgu un pilnīgu izpildi, kā arī par kvalitatīvi un atbilstoši Līguma noteikumiem izpildīta Pakalpojuma sniegšanu Līgumā noteiktajā kārtībā un termiņos.
4.2.	Izpildītājs apņemas:
4.2.1. Pakalpojuma izpildē iesaistīt personālu, kam ir atbilstoša kvalifikācija un pieredze Pakalpojuma kvalitatīvai, Līguma noteikumiem atbilstošai izpildei;
4.2.2. 	nodrošināt, ka iznomātās iekārtas atbilst Tehniskajā specifikācijā norādītajiem standartiem;
4.2.3. 	3 (trīs) darba dienu laikā pirms Līguma noslēgšanas iesniegt Pasūtītājam apstiprināšanai darbinieku sarakstu, kurā norādītas personas, kuras sniegs Pakalpojumu un kurām nepieciešams iekļūt Pasūtītāja telpās;
4.2.4. 3 (trīs) darba dienu laikā no Pasūtītāja saskaņā ar Līguma 5.5. punktu iesniegta atteikuma saņemšanas saskaņot jaunu darbinieku sarakstu;
4.2.5.	konstatējot nepieciešamību veikt izmaiņas iepriekš apstiprinātā darbinieku sarakstā, nekavējoties sagatavot labotu sarakstu un iesniegt to Pasūtītājam atkārtotai apstiprināšanai;
4.2.6.	nodrošināt, ka gadījumos, kad Pakalpojuma sniegšanai nepieciešams iekļūt Pasūtītāja telpās, tiek iesaistīti tikai tie Izpildītāja darbinieki, kuri norādīti apstiprinātajā darbinieku sarakstā;
4.2.7.	nodrošināt savus darbiniekus ar normatīvo aktu prasībām atbilstošu aprīkojumu un uzņemties atbildību par savu darbinieku darba drošības, ugunsdrošības, apkārtējās vides aizsardzības noteikumu un citu Latvijas Republikā spēkā esošo normatīvo aktu, kas regulē Pakalpojuma sniegšanas kārtību, ievērošanu;
4.2.8.	ievērot Pasūtītāja norādījumus, iebildumus un aizrādījumus un novērst konstatētos trūkumus.
4.2.9.	ne vēlāk kā 3 (trīs) darba dienu laikā rakstiski brīdināt Pasūtītāju par neparedzētiem apstākļiem, kuri radušies pēc Līguma noslēgšanas no Izpildītāja neatkarīgu apstākļu dēļ un kuri var ietekmēt veicamo darbu kvalitāti, termiņu un Līguma noteikumu izpildi.
4.3.	Izpildītājam ir pienākums pēc Pasūtītāja pieprasījuma sniegt atskaiti par sniegtā Pakalpojuma izpildes gaitu.
4.4.	Izpildītājam ir tiesības savlaicīgi saņemt no Pasūtītāja visu informāciju, kas nepieciešama kvalitatīvai Pakalpojuma sniegšanai.
4.5.	Izpildītājs Pakalpojumu sniedz ar saviem resursiem un līdzekļiem.
4.6.	Izpildītājs atbild par Latvijas Republikas spēkā esošo darba drošības un aizsardzības, vides aizsardzības, valsts ugunsdrošības, sanitāro prasību un citu ārējo normatīvo aktu, kas attiecas uz Pakalpojuma izpildes kārtību un kvalitāti, ievērošanu.
4.7.	Izpildītājs nav tiesīgs nodot Līguma izpildi trešajām personām bez rakstveida saskaņošanas ar Pasūtītāju.
4.8.	Izpildītājs nedrīkst izpaust trešajām personām, izņemot likumā noteiktos gadījumus, informāciju, ko tas ieguvis no Pasūtītāja Līguma izpildes laikā, kā arī pēc Līguma darbības termiņa beigām. Izpildītājs nav tiesīgs Līguma izpildes laikā, kā arī pēc Līguma darbības termiņa beigām iegūto Pasūtītāja informāciju izmantot komerciālos nolūkos. 

5.	 PASŪTĪTĀJA PIENĀKUMI UN TIESĪBAS
5.1.	Pasūtītājs ir atbildīgs par savu Līguma saistību savlaicīgu un pilnīgu izpildi, kā arī par kvalitatīvi un atbilstoši Līguma noteikumiem izpildīta Pakalpojuma apmaksu Līgumā noteiktajā kārtībā un termiņos.
5.2.	Pasūtītājs apņemas:
5.2.1.	paziņot Izpildītājam par Pakalpojuma nepieciešamību vismaz 3 (trīs) darba dienas pirms dienas, kad Pakalpojums nepieciešams;
5.2.2.	sniegt informāciju, kas nepieciešama Izpildītājam Līguma saistību izpildei;
5.2.3.	nodrošināt Izpildītāja darbinieku (pēc saskaņotā saraksta) iekļūšanu Pasūtītāja telpās, lai sniegtu Pakalpojumu Pušu saskaņotā laikā un kārtībā;
5.2.4.	nodrošināt sinhronās tulkošanas tehniskā aprīkojuma drošību pēc aprīkojuma uzstādīšanas pasākuma norises vietā tā norises laikā un pārtraukumos.
5.3.	Pasūtītājam ir tiesības pieprasīt un saņemt no Izpildītāja informāciju par Pakalpojumu izpildes gaitu, izteikt pretenzijas par sniegto Pakalpojumu.
5.4.	Pasūtītājam jebkurā laikā ir tiesības veikt Pakalpojuma kvalitātes un atbilstības Līguma noteikumiem un spēkā esošajiem normatīvajiem aktiem pārbaudi visā šī Līguma darbības laikā.
5.5.	Pasūtītājs Izpildītāja iesniegto Līguma izpildē iesaistīto darbinieku sarakstu iesniegs kompetentajai iestādei pārbaudes veikšanai. Pēc izvērtēšanas veikšanas Pasūtītājs sniedz atbildi Izpildītājam, akceptējot vai noraidot sarakstā minēto Izpildītāja darbinieku iesaistīšanu Pakalpojuma sniegšanā.



6.	 PUŠU ATBILDĪBA
6.1.	Puses par Līgumā noteikto savu saistību nepildīšanu vai nepienācīgu izpildi atbild saskaņā ar normatīvajos aktos un Līgumā noteiktajām prasībām, zaudējumu nodarīšanas gadījumā atlīdzinot otrai Pusei nodarītos zaudējumus pilnā apmērā.
6.2.	Ja Izpildītājs nesniedz Pakalpojumu Līgumā noteiktajā termiņā, Pasūtītājs ir tiesīgs aprēķināt līgumsodu 1 % (viens procents) apmērā no Līguma 2.2. punktā norādītās summas par katru nokavēto stundu, bet ne vairāk kā 10 % (desmit procenti) apmērā no Līguma 2.2. punktā norādītās summas.
6.3.	Ja Izpildītājs nesniedz Pakalpojumu Līgumā noteiktā kārtībā vai kvalitātē, Pasūtītājs ir tiesīgs aprēķināt līgumsodu 20% (divdesmit procenti) apmērā no attiecīgā reizē aprēķinātās Pakalpojuma summas.
6.4.	Ja Pasūtītājs kavē rēķina apmaksas termiņu, tad Izpildītājs ir tiesīgs aprēķināt līgumsodu 1 % (viens procents) apmērā no rēķinā norādītās summas par katru nokavēto rēķina apmaksas dienu, bet ne vairāk kā 10 % (desmit procenti) apmērā no Līguma summas.
6.5.	Līgumsoda samaksa netiek ieskaitīta zaudējumu summas aprēķinā.
6.6.	Līgumsoda un zaudējumu atlīdzināšana neatbrīvo Puses no saistību pilnīgas izpildes.
6.7.	Ja Izpildītājs neveic līgumsoda samaksu noteiktajā termiņā, Pasūtītājam ir tiesības ieturēt saskaņā ar Līguma noteikumiem aprēķināto līgumsodu no Izpildītājam izmaksājamās summas, par to paziņojot Izpildītājam rakstiski 5 (piecu) darba dienu laikā no ieturējuma veikšanas dienas.

7.	 APAKŠUZŅĒMĒJU NOMAIŅAS KĀRTĪBA 
7.1.	Izpildītājs līguma izpildē iesaistījis šādu apakšuzņēmēju:_____.
7.2.	Izpildītājs rakstveidā laikus informē Pasūtītāju par nepieciešamību veikt Līguma izpildē iesaistītā apakšuzņēmēja nomaiņu vai papildu apakšuzņēmēju iesaistīšanu Līguma izpildē. Pasūtītājam ir tiesības prasīt apakšuzņēmēja viedokli par nomaiņas iemesliem.
7.3.	Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši atklāta konkursa nolikumā noteiktajiem piedāvājuma vērtēšanas kritērijiem.
 7.4.	Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42. panta noteikumus. Publisko iepirkumu likuma 42. panta trešajā daļā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
7.5.	Pasūtītājs pieņem lēmumu atļaut vai atteikt Izpildītāja apakšuzņēmēju nomaiņu vai jaunu apakšuzņēmēju piesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Publisko iepirkumu likuma 62. panta noteikumiem.
7.6.	Izpildītājs ir atbildīgs par Pakalpojuma izpildē iesaistītā apakšuzņēmēja jebkuru darbību vai bezdarbību un to radītajām sekām kā par sevis paša.

8.	 NEPĀRVARAMAS VARAS APSTĀKĻI
8.1.	Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas rezultātā, kuras darbība sākusies pēc Līguma noslēgšanas un kuru nevarēja iepriekš ne paredzēt, ne novērst. Puses par nepārvaramas varas apstākļiem uzskata dabas stihijas (zemestrīces, plūdus, un tml.), ugunsgrēkus, jebkāda veida karadarbību, terora aktus, blokādes, embargo, streikus (izņemot Pušu darbinieku streikus), epidēmijas u.tml.
8.2.	Nepārvaramas varas apstākļu pierādīšanas pienākums gulstas uz to Pusi, kura uz tiem atsaucas.
8.3.	Pusei, kurai ir iestājušies nepārvaramas varas apstākļi, nekavējoties jāinformē otra Puse par šo apstākļu iestāšanos un izbeigšanos.
8.4.	Ja nepārvaramas varas apstākļi turpinās ilgāk par 3 (trīs) mēnešiem, jebkurai no Pusēm ir tiesības vienpusēji izbeigt Līgumu pilnībā vai daļā, uz kuru attiecas minētie apstākļi.
8.5.	Ja Līgums tiek izbeigts Līguma 8. nodaļā noteikto iemeslu dēļ, tad Pusei, kas izbeidz Līgumu, nav pienākums atlīdzināt ar Līguma izbeigšanu un saistību neizpildi radītos zaudējumus, bet Puses apņemas veikt savstarpēju norēķinu par jau saņemto Pakalpojumu.

9. 	KONFIDENCIALITĀTE UN PERSONAS DATU AIZSARDZĪBA
9.1.	Puses apņemas neizpaust informāciju, kas saistīta ar Līgumu, kā arī cita veida konfidenciālu informāciju par otru Pusi, kas tām kļuvusi zināma Līguma darbības laikā, izņemot gadījumus, kad informācija sniedzama saskaņā ar Latvijas Republikas normatīvajiem aktiem.
9.2.	Puses nodrošina personu datu apstrādi saskaņā ar Latvijas Republikas un Eiropas Savienības normatīvo aktu prasībām fizisko personu datu aizsardzības jomā.
9.3.	Puses vienojas, ka Līguma izpildes ietvaros tās personu datus apstrādā katra savu mērķu īstenošanai un ir uzskatāma par pārzini attiecībā pret otru Pusi.
9.4.	Puses ievēro konfidencialitāti attiecībā uz fizisko personu datu apstrādi, kā arī Līgumā un tiesību aktos noteiktās fizisko personu datu aizsardzības prasības attiecībā uz to rīcībā nonākušajiem fizisko personu datiem un nodrošina, ka šīs prasības ievēro arī Puses darbinieki vai Līguma izpildē piesaistītās personas. Interpretējot un piemērojot Līguma noteikumus attiecībā uz fizisko personu datu apstrādi, Puses ievēro Eiropas Parlamenta un Padomes 2016. gada 27.aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) nosacījumus un lietoto terminoloģiju.
9.5.	Līguma noteikumi attiecībā uz personu datu apstrādi un to aizsardzību saglabājas bez laika ierobežojuma un neatkarīgi no tā, vai Pakalpojuma sniegšana vai Līguma darbība ir izbeigta vai izbeigusies.
9.6.	Izpildītājam ir pienākums dzēst tā rīcībā nonākušos datus vai tos atdot Pasūtītājam, dzēšot visas esošās kopijas, izņemot Ministru kabineta 2025. gada 25. jūlija noteikumu Nr. 397 "Minimālās kiberdrošības prasības" prasības” 87.5. punktā minēto gadījumu.

10.	 CITI NOTEIKUMI
10.1.	Pasūtītāja 	pilnvarotais 	pārstāvis 	ir_______		,	e-pasts:_________		,	tālr._____________	.
10.2.	Izpildītāja 	pilnvarotais 	pārstāvis 	ir_______		,	e-pasts:_________		,	tālr._____________	.
10.3.	Visi Līguma grozījumi ir spēkā tikai tādā gadījumā, ja tie ir rakstveidā un tos ir parakstījušas abas Puses.
10.4.	Visus strīdus un domstarpības, kas varētu rasties Līguma izpildes laikā, Puses risina savstarpēju pārrunu ceļā.
10.5.	Strīdi un domstarpības, par kurām nav panākta vienošanās pārrunu ceļā, tiek risināti tiesā Latvijas Republikas normatīvajos aktos noteiktajā kārtībā.
10.6.	Pusei jāpaziņo otrai Pusei par adreses, norēķinu rekvizītu vai pilnvaroto personu maiņu 7 (septiņu) darba dienu laikā.
 10.7.	Ar šī Līguma parakstīšanu tiek atcelti visi iepriekšējie līgumi attiecībā uz šī Līguma priekšmetu, kas noslēgti starp Pusēm.
10.8.	Jautājumos, kuri šajā Līgumā nav paredzēti, piemērojami Latvijas Republikas normatīvie akti. 
10.9.	Līgums sagatavots un parakstīts divos identiskos eksemplāros latviešu valodā uz _____lapām, ieskatot Līguma pielikumus, kas ir Līguma neatņemamas sastāvdaļas. Viens Līguma eksemplārs nodots Pasūtītājam, bet otrs Pakalpojuma sniedzējam. Abiem Līguma eksemplāriem ir vienāds juridisks spēks.
10.10. Līgumam pievienoti šādi pielikumi:
10.10.1.	pielikums Nr. 1. – (slēdzot iepirkuma līgumu tiks precizēts)
10.10.2.pielikums Nr. 2. – (slēdzot iepirkuma līgumu tiks precizēts)
10.10.3.pielikums Nr. 3. – (slēdzot iepirkuma līgumu tiks precizēts)

